**ELŐTERJESZTÉS**

**Szombathely Megyei Jogú Város Közgyűlésének**

**2017. október 26-i ülésére**

**Javaslat a partnerségi egyeztetés részletes szabályairól szóló önkormányzati rendelet megalkotására**

A településkép védelméről szóló 2016. évi LXXIV. törvény (a továbbiakban: Törvény) felhatalmazta az önkormányzatok képviselő-testületét (közgyűlését) a településképi rendelet megalkotására. A településképi rendelet elkészítése hosszú folyamat, egyeztetésének és elfogadásának eljárási szabályait a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Kormányrendelet) 2016. december 5-én kihirdetett módosítása szabályozza.

A Kormányrendelet 29. §-a alapján az önkormányzat az egyeztetési eljárást megelőzően dönt a partnerségi egyeztetés szabályairól, amelynek során meghatározza:

1. a partnerek tájékoztatásának módját és eszközeit,
2. a partnerek által adott javaslatok, vélemények megadásának módját és határidejét, továbbá nyilvántartásának módját,
3. az el nem fogadott partnerségi javaslatok, vélemények indokolásának módját, a dokumentálásuk, nyilvántartásuk rendjét,
4. az elfogadott koncepció, stratégia, településrendezési eszközök, kézikönyv és településképi rendelet nyilvánosságát biztosító intézkedéseket.

A jogszabályi rendelkezések nem tették egyértelművé, hogy az önkormányzat képviselő-testületének a partnerségi egyeztetés szabályait normatív határozatban vagy jogszabályban kell-e elfogadnia. Rendelet alkotására való törvényi felhatalmazás hiányában Szombathely Megyei Jogú Város Közgyűlése 2017. február 2-i ülésén határozatban – a 21/2017. (II.2.) Kgy. sz. határozattal – fogadta el Szombathely Megyei Jogú Város Önkormányzata Partnerségi Egyeztetési Szabályzatát a településfejlesztési koncepció, az integrált településfejlesztési stratégia, a településrendezési eszközök, a településképi arculati kézikönyv és a településképi rendelet megalkotásához.

A Törvény 2017. augusztus 31. napján kiegészült egy felhatalmazó rendelkezéssel, amely egyértelművé tette, hogy az önkormányzatoknak rendeletben kell szabályozni a partnerségi egyeztetés szabályait. A Törvény 12. § (4) bekezdésében felhatalmazást kap az önkormányzat, hogy a széleskörű társadalmi bevonás és a nyilvánosság biztosítása érdekében, a helyi adottságoknak megfelelően rendeletben állapítsa meg a településfejlesztési koncepció, az integrált településfejlesztési stratégia, a településrendezési eszközök, a kézikönyv és a településképi rendelet készítéséhez, módosításához a lakosság, érdekképviseleti, civil és gazdálkodó szervezetekkel, vallási közösségekkel (partnerek) történő (partnerségi) egyeztetés részletes szabályait.

Fentiek alapján szükségessé vált a partnerségi egyeztetés részletes szabályairól szóló önkormányzati rendelet megalkotása, egyúttal a határozattal elfogadott szabályzat hatályon kívül helyezése. Az előterjesztés mellékletét képezi a rendelet tervezete (1. sz. melléklet), a jogalkotásról szóló 2010. évi CXXX. törvény 17. §-a alapján a rendelet-tervezet előzetes hatásvizsgálata (2. sz. melléklet) és a 18. § alapján a rendelet-tervezet indokolása (3. sz. melléklet), valamint a jelenleg hatályos Partnerségi Egyeztetési Szabályzat. (4. sz. melléklet).

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni, és a rendeletet megalkotni szíveskedjék.

**Szombathely, 2017. október „ ”**

 **/: Dr. Puskás Tivadar :/**

**HATÁROZATI JAVASLAT**

**……./2017. (X.26.) Kgy. sz. határozat**

Szombathely Megyei Jogú Város Közgyűlése a 21/2017. (II.2.) Kgy. sz. határozatával elfogadott Szombathely Megyei Jogú Város Önkormányzata Partnerségi Egyeztetési Szabályzatát – a partnerségi egyeztetés részletes szabályairól szóló önkormányzati rendelet hatályba lépésének napjával – hatályon kívül helyezi.

**Felelős:** Dr. Puskás Tivadar polgármester

 Illés Károly, alpolgármester

 Dr. Károlyi Ákos, jegyző

(A végrehajtás előkészítéséért:

Lakézi Gábor, városi főépítész)

**Határidő:** a partnerségi egyeztetés részletes szabályairól szóló önkormányzati rendelet hatályba lépésének napja